Kaoru Mitoma

Kaoru Mitoma ( 三笘薫) (* 20.máj 1997, Kawasaki, Japonsko) je japonský profesionálny futbalista, ktorý hrá na pozícii krídelníka za anglický klub Brighton &amp; Hove Albion a za japonskú reprezentáciu.
Klubová kariéra.
Mladosť.
Mitoma sa narodil v Kawasaki a vo svojich 10 rokoch vstúpil do akadémie miestneho klubu Kawasaki Frontale. Keď mu bolo v roku 2016 ponúknuté, aby sa stal súčasťou A-tímu, ktorý v tom čase trénoval bývalý profesionálny futbalista Jahiro Kazama, rozhodol sa uprednostniť svoje vzdelanie a nastúpil na univerzitu v Tsukube. Vo svojej univerzitnej práci analyzoval dribling, kde sa jeho výskum sústredil na beh s loptou a ako najlepšie prejsť okolo protihráča.
Počas svojho pôsobenia v Tsukube reprezentoval Mitoma Japonsko na univerziádach v rokoch 2017 a 2019, na Ázijských hrách v roku 2018 a na turnaji v Toulone o rok neskôr.
Kawasaki Frontale.
V roku 2020 podpísal Mitoma s Kawasaki Frontale svoju prvú profesionálnu zmluvu. Svoj debut si odbil v úvodnom zápase J1 League v sezóne 2020 a po obnovení ligy po vypuknutí pandémie COVIDU-19 sa rýchlo presadil do základnej zostavy japonského prvoligového klubu. Vo svojej prvej sezóne v Kawasaki skóroval 13-krát a pripísal si aj ďalších 13 asistencií v 30 zápasoch. Pomohol Kawasaki k zisku ligového titulu, bol nominovaný do najlepšej jedenástky súťaže a bol zvolený za druhého najužitočnejšieho hráča ligy.
V nasledujúcom ročníku pridal Mitoma osem gólov v 20 ligových stretnutiach.
Brighton &amp; Hove Albion.
10. augusta 2021 prestúpil Mitoma do anglického prvoligového tímu Brighton &amp; Hove Albion, ktorý s ním podpísal zmluvu na štyri roky. Následne okamžite odišiel na hosťovanie do belgického klubu Royale Union Saint-Gilloise.
Royale Union Saint-Gilloise (hosťovanie).
Svoj prvý gól za Union SG strelil 16. októbra, keď sa hetrikom podieľal na domácom víťazstve 4:2 nad Seraingom. V belgickej najvyššej súťaži odohral Mitoma 27 stretnutí, v ktorých strelil sedem ligových gólov a na ďalšie tri prihral.
Sezóna 2022/23.
13. augusta 2022 Mitoma debutoval v Premier League v drese Brightonu, a to keď v 75. minúte vystriedal Leandra Trossarda v zápase s Newcastlom United. V základnej zostave klubu sa prvýkrát objavil 24. augusta, kedy odohral 67 minút pri vonkajšom víťazstve 3:0 nad Forest Green Rovers v druhom kole EFL Cupu. 29. októbra bol prvýkrát v základnej jedenástke Brightonu v Premier League, a to v zápase proti londýnskej Chelsea. Mitoma v piatej minúte asistoval na bránku Trossarda a svojím výkonom pomohol k vysokej výhre 4:1. O týždeň neskôr strelil svoj prvý gól za Seagulls, keď po prihrávke Adama Lallanu vyrovnal pri výhre 3:2 nad Wolves. Mitoma skóroval aj v ďalšom zápase Brightonu o štyri dni neskôr, keď poslal Albion do vedenia pri výhre 3:1 nad Arsenalom v treťom kole ligového pohára. Svoj prvý domáci gól strelil 31. decembra, a to pri domácej prehre 4:2 proti Arsenalu. 29. januára 2023, vo štvrtom kole FA Cupu proti obhajcom trofeje z Liverpoolu, Mitoma rozhodol o výhre 2:1 a postupu do ďalšieho kola gólom z 91. minúty. 5. februára strelil sa opäť strelecky presadil, tentoraz pri ligovom víťazstve 1:0 nad AFC Bournemouth.
Reprezentačná kariéra.
Mitoma bol v novembri 2021 prvýkrát povolaný do japonskej reprezentácie, a to na kvalifikačné stretnutie na majstrovstvá sveta 2022 proti Ománu. Debutoval 16. novembra pri vonkajšom víťazstve 1:0 nad Ománom.
24. marca 2022 strelil Mitoma svoje prvé dva reprezentačné góly pri víťazstve 2:0 proti Austrálii. Týmto víťazstvom si Japonsko zaistilo účasť na majstrovstvách sveta vo futbale 2022.
1. novembra bol Mitoma zaradený do 26-členného japonského tímu pre majstrovstvá sveta vo futbale 2022. V poslednom zápase skupiny proti Španielsku asistoval pri víťaznom góle Ao Tanaky, vďaka ktorej Japonsko postúpilo osemfinále turnaja ako víťaz skupiny.
Úspechy.
Kawasaki Frontale
Individual